बड़े कारोबारी घरानों की बात करें तो बजाज ने सन 2008 के बाद से सेंसेक्स पर शेयरधारकों को सबसे ज्यादा कीमत दिलाई है। समूह का वित्तीय सेवा कारोबार तेजी से दौड़ रहा है। 2007-08 में बजाज ऑटो में से तीन कंपनियां - बजाज होल्डिंग, बजाज ऑटो और बजाज फिनसर्व बनाई गई थीं। गैर बैंकिंग वित्तीय सेवा (एनबीएफसी) क्षेत्र की बजाज फिनसर्व अलग ही रही। वह उभरते हुए मध्य वर्ग को वाहन और जरूरी सामान खरीदने के लिए कर्ज देती है। बजाज फाइनैंस और उसकी होल्डिंग कंपनी बजाज फिनसर्व के पास जीवन तथा सामान्य बीमा की सहयोगी कंपनियां भी हैं। उनका कुल बाजार पूंजीकरण 1.85 लाख करोड़ रुपये है, जो जनवरी, 2008 में केवल 1,900 करोड़ रुपये (केवल बजाज फाइनैंस का) था।